ئانا دێ ئارماس

**ئانا سێلیا دێ ئارماس کاسۆ** (؛ لەدایکبووی ٣٠ی نیسانی ١٩٨٨) خانمەئەکتەرێکی کوبایی و ئیسپانییە. یەکەم کاری نواندنی لە کوبا بووە بە ڕۆڵێکی سەرەکی لە درامای ڕۆمانسیی *[[گوڵەباخێک لە فەڕەنساوە]]* (٢٠٠٦). لە تەمەنی ١٨ ساڵیدا، ڕوویکردۆتە شاری مەدریدی ئیسپانیا، لە ساڵی ٢٠٠٧ بۆ ٢٠١٠ لە شەش وەرزی درامای بەناوبانگی *[[ئێل ئێنتەرنادۆ (زنجیرە دراما)|ئێل ئینتەرنادۆ]]*دا ڕۆڵی سەرەکیی گێڕاوە.

دوای نیشتەجێبوون لە لۆس ئانجلەس، ئانا ڕۆڵی زمانی ئینگلیزیی گێڕا لە فیلمی ھەستبزوێنی دەروونیی *[[تەق تەق (فیلمی ٢٠١٥)|تەق تەق]]* (٢٠١٥) و فیلمی کۆمیدیی تاوانی *[[سەگەکانی شەڕ (فیلمی ٢٠١٦)|سەگەکانی شەڕ]]* (٢٠١٦). بەھۆی ڕۆڵی جۆی لە فیلمی خەیاڵی زانستیی *[[بلەید ڕەنەر ٢٠٤٩]]* (٢٠١٧)دا ناوبانگێکی زۆری بەدەست ھێنا، و پاڵێورا بۆ خەڵاتی ساتێرن بۆ باشترین خانمەئەکتەری پاڵپشت. بەھۆی ڕۆڵی پەرستار مارتا کابرێرا لە فیلمی ڕازئامێزی *[[چەقۆکان دەرکەن]]* (٢٠١٩)، پاڵێورا بۆ خەڵاتی گۆڵدن گڵۆب بۆ باشترین خانمەئەکتەر، و خەڵاتی ساتێرن بۆ باشترین خانمەئەکتەری پاڵپشتی بەدەستھێنا. دواتر ڕۆڵی بۆند گێڵ پالۆمای گێڕا لە فیلمی جەیمس بۆندی *[[کات نییە بۆ مردن]]* (٢٠٢١)، و ڕۆڵی نۆرما جینی گێڕا لە فیلمی ژیاننامەیی *[[قژکاڵ (فیلمی ٢٠٢٢)|قژکاڵ]]* (٢٠٢٢). بۆ فیلمی *قژکاڵ*، ئانا پاڵێورا بۆ خەڵاتی ئۆسکار بۆ باشترین خانمەئەکتەر، کە دەیکاتە یەکەم ژنی کوبایی کە بپاڵێورێت بۆ ئەو خەڵاتە.

## سەرەتای ژیان
ئانا لە ھاڤانا لە کوبا لەدایکبووە، و لە شارۆچکەی سانتا کرووزی باکوور گەورە بووە. باپیر و داپیرەی لەلای دایکییەوە کۆچبەری کوبا بوون لە باکووری ئیسپانیاوە (ئێل بیێرزۆ، لیۆن، و پالێنسیا). ڕامۆنی باوکی چەندین کاری جیاوازی کردووە، لەوانە بەڕێوەبەریی بانک، مامۆستا، بەڕێوەبەریی قوتابخانە و جێگریی سەرۆکی شارەوانیی شارۆچکەیەک. باوکی دەرچووی بەشی فەلسەفەیە لە زانکۆیەکی سۆڤیەتی. ئانای دایکی لە بەشی سەرچاوە مرۆیییەکان لە وەزارەتی پەروەردەدا کاری کردووە. ئانا دێ ئارماس برایەکی گەورەی ھەیە بە ناوی خاڤیێر، کە فۆتۆگرافەرێکی نیشتەجێی نیویۆرکە کە، لە ساڵی ٢٠٢٠دا لەلایەن پۆلیسی کوباوە لێپرسینەوەی لێکرا بەھۆی ھەڵوێستی ڕەخنەگرانەی بەرامبەر فەرمانی ٣٤٩ و پەیوەندییەکانی لەگەڵ چەند ھونەرمەندێک کە لەژێر چاودێریی حکوومەتدا بوون. سەرەڕای ئەوەی کە لە بەشکردنی خۆراک، کەمیی سووتەمەنی و بڕانی کارەبادا گەورە بووە لە سەردەمی تایبەتی کوبادا، ئانا سەرەتای ژیانی خۆی بە خۆش وەسف کردووە.

لە سەردەمی منداڵی و ھەرزەکارییدا، ئانا ئینتەرنێتی نەبوو و زانیاریی سنوورداری لەسەر کولتووری بەناوبانگ ھەبوو لە دەرەوەی کوبا. دەیتوانی «٢٠ خولەک سەیری فیلم کارتۆن بکات لە ڕۆژانی شەممە و فیلمی پەخشی دوانیوەڕوان لە یەکشەمماندا». خێزانەکەی خاوەنی «ڤیدیۆ یان دیڤیدی پلەیەر» نەبوون و لە شوقەکەی دراوسێکەیاندا سەیری فیلمەکانی ھۆڵیوودی دەکرد. لەبەردەم ئاوێنەدا مۆنۆلۆگی لەبەر دەکرد و مەشقی تێدا دەکردن، و لە تەمەنی ١٢ ساڵیدا بڕیاریدا کە ببێتە ئەکتەر. لە ساڵی ٢٠٠٢دا، کاتێک تەمەنی ١٤ ساڵان بوو، لە تاقیکردنەوەی شانۆی نێودەوڵەتیی کوبا لە ھاڤانا سەرکەوتوو بوو و لەوێ وەرگیرا. ھەندێک جار بە ھیچھایک دەڕۆیشت بۆ ئامادەبوون لە خولە «توند»ەکاندا. کاتێک کە خوێندکار بوو، سێ فیلمی تۆمار کرد. چەند مانگێک پێش پێشکەشکردنی تێزی کۆتایی، خولی دراما چوار ساڵەکەی بەجێھێشت، چونکە دەرچووانی کوبا ناتوانن وڵاتەکەیان بەجێ بھێڵن بەبێ خزمەتکردنی ناچاریی کۆمەڵگا بۆ ماوەی سێ ساڵ. لە تەمەنی ١٨ ساڵیدا، بە ڕەگەزنامەی ئیسپانی لەڕێی باپیرە و داپیرەیەوە لەلای دایکییەوە، ڕووی لە مەدرید کرد بۆ ئەوەی کاری نواندن ئەنجام بدات.

## پیشە
### کارە سەرەتایییەکان لە سینەمای ئیسپانیدا (٢٠٠٦–٢٠١٣)
[وێنۆک| ئانا (ژمارە ٤ لە وێنەکەدا) لەگەڵ کاستی زنجیرەی ''[ئێل ئێنتەرنادۆ (زنجیرە دراما)|ئێل ئینتەرنادۆ* لە ساڵی ٢٠٠٨]]
لە کوبا، ئانا ڕۆڵێکی سەرەکیی ھەبوو لەگەڵ [[ئەلێکس گۆنزالێز (ئەکتەر)|ئەلێکس گۆنزالێز]] لە درامای ڕۆمانسیی *گوڵەباخێک لە فەڕەنساوە* (٢٠٠٦)ی [[مانوێل گوتیێرێز ئاراگۆن]]. ئەکتەری کوبایی [[خۆرخی پێروگۆریا]] پێشنیاری ئەوەی کرد کە دەرھێنەرەکە ئانا ھەڵببژێرێت بۆ ڕۆڵەکە. دەرھێنەرەکە سەردانی قوتابخانەی درامای ئانای کرد و بە ئانای شازدە ساڵی وت کە ڕۆڵەکەی بەدەستھێناوە. لە چوارچێوەی گەشتێکی بانگەشە بۆ فیلمەکەدا گەشتێکی بۆ ئیسپانیا کرد و بە خوان لانجا ناسێندرا، کە دواتر بووە بریکارە ئیسپانییەکەی. پاشان لە زنجیرەی *ئیدنی ونبوو* (٢٠٠٧) ڕۆڵی سەرەکیی گێڕا و ڕۆڵێکی پاڵپشتی لە فیلمی *مادریگال* (٢٠٠٧)ی فێرناندۆ پێرێزدا ھەبوو، کە شەوانە بەبێ مۆڵەتی مامۆستایانی قوتابخانەی دراماکەی وێنەدەگیران.

لە تەمەنی ١٨ ساڵیدا، ئانا ڕووی لە مەدرید کرد. لە ماوەی دوو ھەفتەدا دوای گەیشتنی، دەرھێنەری ھەڵبژاردن لویس سان نارسیسۆی بینی، کە لەڕێی *گوڵەباخێک لە فەڕەنساوە* ناسیبووی. دوو مانگ دواتر، بۆ ڕۆڵی کارۆلینا ھەڵبژێردرا لە درامای *ئێل ئینتەرنادۆ*دا، و بۆ ماوەی شەش وەرز لە ساڵی ٢٠٠٧ تا ٢٠١٠ ڕۆڵی سەرەکیی تێدا گێڕا. زنجیرە تەلەڤیزیۆنییەکە، کە لە قوتابخانەیەکی شەووڕۆژیدایە، بووە جێگەی بایەخی بینەران و ئانای کردە کەسایەتییەکی ناودار لە ئیسپانیادا. لە پشوویەکی وێنەگرتندا، ڕۆڵی سەرەکیی گێڕا لە فیلمی کۆمیدیی باڵغبوونی سەرکەوتووی *سێکس، ئاھەنگ و درۆکان* (٢٠٠٩). سەرەڕای ناوبانگی *ئێل ئینتەرنادۆ*، ئانا ھەستی دەکرد کە تەنیا یەک ڕۆڵی پێ دەدرێت و بە شێوەیەکی سەرەکی ڕۆڵی کەسایەتیی گەنجی پێشکەش دەکرا. بەھۆیەوە داوای کرد لە دوو وەرزی پێش کۆتایی لە زنجیرەکە دەربکرێت.

دوای بەسەربردنی چەند مانگێک لە شاری [[نیویۆرک]] بۆ فێربوونی زمانی ئینگلیزی، ئانا ڕازی کرا کە بگەڕێتەوە بۆ ئیسپانیا بۆ ئەوەی ڕۆڵی سەرەکی بگێڕێت لە حەڤدە ئەڵقەی درامای مێژووییی *ئەفسانەی ئیسپانیا* (٢٠١٠–٢٠١١). پاشان ڕۆڵی سەرەکیی لە فیلمە ترسناکەکانی *ڕێگای داخراو* (٢٠١١) و *ئانابێل* (٢٠١٥)ی [[ئەنتۆنیۆ تراسئۆراس]]دا بینی، و پاشان لە درامای *بۆ چنگێک ماچ* (٢٠١٤)دا بەشدار بوو. لە ماوەیەکی درێژخایەن بێ کاری نواندن، ئانا بەشداریی لە چەند [[وۆرک شۆپ]]<nowiki/>ێکدا کرد لە کۆمپانیای شانۆی [[تۆماز پاندور]] لە مەدرید, و ھەستی بە «دڵەڕاوکێیەکی زۆر» دەکرد سەبارەت بە نەبوونی جووڵە و وزە لە ژیانی ھونەریدا.

=== چوون بۆ ھۆڵیوود و سەرکەوتن (٢٠١٤–٢٠٢٠) ===
بەھۆی ھاندان لەلایەن بریکارە تازەیەکەوە لە ھۆڵیوود، ئانا بڕیاریدا بچێتە [[لۆس ئانجلەس]]. کاتێک ئانا بۆ یەکەمجار لە ساڵی ٢٠١٤ گەیشتە لۆس ئانجلەس، ناچار بوو جارێکی تر لە سەرەتاوە دەست بە ژیانی ھونەریی خۆی بکاتەوە. ئەو زۆر کەم ئینگلیزیی دەزانی و، لە کاتی یاقیکردنەوە سەرەتایییەکانیدا، زۆرجار تەنانەت نەیدەزانی چیش دەڵێت. چوار مانگی لە خوێندنی تەواوکاتدا بەسەر برد بۆ فێربوونی زمانی ئینگلیزی، چونکە نەیدەویست تەنھا ئەو ڕۆڵانەی پێ ببەخشرێت کە تایبەت بۆ ئەکتەرە لاتینییەکان نووسراون. لە یەکەم بەرھەمی ھۆڵیوودیدا لەگەڵ [[کیانوو ڕیڤز]] ڕۆڵی سەرەکیی گێڕا—فیلمی ھەستبزوێنی ئیرۆتیکیی *تەق تەق* (٢٠١٥)ی [[ئێلی ڕۆت]]—و دێڕەکانی بە دەمی فێربوو. سەرەڕای بەخشینی پێداچوونەوەیەکی ئەرێنی بۆ فیلمەکە، ڕاندی کۆردۆڤای *ئاریزۆنا ڕیپەبڵیک* ڕۆڵەکەی ئانای بە «ناقایلکەر» باسکرد. دواتر کیانوو ڕیڤز پەیوەندیی بە ئاناوە کرد بۆ ئەوەی بانگێشتی بکات بۆ ڕۆڵێکی زمانی ئیسپانی لە فیلمی ھەستبزوێنی *کچی خودا* کە ڕۆڵی تێدا گێڕا و بەرھەمی ھێنا. بەرھەمھێنەر ماڕک داونی ھیوای خواست فیلمەکە ببێتە ناوەندی بەناوبانگبوونی ئانا، بەڵام بەھۆی دەستوەردانی جێبەجێکاری فیلمەکەوە *کچی خودا* زۆر دەستکاریی تێدا کرا و ڕۆڵەکەی ئانا کەمکرایەوە، کە پێش دەستکاریکردنەکە ڕۆڵێکی سەرەکیی ھەبوو. لە کۆتاییدا فیلمەکە بە ناوی *بێپەنا* بڵاوکرایەوە لە ساڵی ٢٠١٦دا. [[فڕانک شێک]]ی *ھۆڵیوود ڕیپۆرتەر* ئاماژەی بەوە کردووە، لەکاتێکدا لە بەشەکەیدا «سەرنجڕاکێش» بووە، ئانا نەیتوانیوە «داواکارییە سۆزدارییە چڕەکانی کەسایەتییەکەی» نیشان بدات.

ئانا ڕۆڵێکی پاڵپشتی لەگەڵ [[مایڵز تێڵەر]] لە *سەگەکانی جەنگ* (٢٠١٦)ی [[تۆد فیلیپس]]دا ھەبوو. ڕۆڵی ھاوسەری بازرگانێکی چەکی دەگێڕا، و وەک پێشوو دێڕەکانی بە دەمی فێربوو. دەیڤد ئێرلیچی *ئیندی وایەر* ئانای بە «لەبیرنەکراو لە ڕۆڵێکی پێنەزان»دا باس کرد. لە فیلمی ژیاننامەییی *دەستی بەرد* (٢٠١٦) لەگەڵ [[ئێدگار ڕامیرێز]] ڕۆڵی سەرەکیی گێڕا بە ڕۆڵی ھاوسەری مستەوانی پانامایی [[ڕۆبێرتۆ دوران]]. سەرەڕای دواکەوتنی بڵاوبوونەوەی، فیلمی *دەستی بەرد* یەکەم فیلمی ھۆڵیوود بوو کە ئانا تۆماری کردبوو. دوای ماوەیەک، لەلایەن دەرھێنەر [[جۆناسان جاکوبۆڤیچ|جۆنەتەن جاکوبۆڤیچ]]ەوە پەیوەندیی پێوەکرا لەکاتێکدا ھێشتا لە مەدرید دەژیا دوای ئەوەی لە *ئێل ئینتەرنادۆ*ی بینی، و داوای لێکرد گەشت بکات بۆ لۆس ئانجلەس بۆ تاقیکردنەوە بۆ ڕۆڵە زمانە ئیسپانییەکەی. لە پێداچوونەوە بۆ فیلمەکەدا، کریستی لێمیری *ڕۆجەر ئێبێرت* ئانای بە «کەسایەتییەکی کاریزماتیکی گەورە» وەسف کردووە.
[[پەڕگە:Ana_de_Armas_by_Gage_Skidmore.jpg|ڕاست|وێنۆک| ئانا لە [[کۆمیک کۆنی سان دیێگۆ]]ی ٢٠١٧]]
لە فیلمی ھەستبزوێنی داھاتووگەریی *بلەید ڕەنەر ٢٠٤٩* (٢٠١٧)ی [[دێنیس ڤیڵێنووڤ]]دا، ئانا ڕۆڵێکی پاڵپشتی ھەبوو وەک جۆی، خۆشەویستە [[ژیریی دەستکرد|ژیرییە دەستکردە]] [[ھۆلۆگرافی]]یەکەی کەسایەتییەکەی [[ڕایان گۆسلینگ|ڕاین گۆسلین]]، بلەید ڕەنەرێک. مارک کێرمۆدی *گاردیان* وتی کە ئانا «گەرمییەکی سێ ڕەھەندی دەبەخشێتە کەسایەتییەک کە لە بنەڕەتدا پڕۆجێکشنێکی دیجیتاڵییە». ئەنتۆنی لەینی *نیویۆرکەر* ڕۆڵەکەی بە «ناوازە» ھەڵسەنگاند: «ھەر کاتێک جۆی دەردەکەوێت، دڵی خەیاڵیی فیلمەکە بە خێرایی لێدەدات». لەکاتێکدا نواندنەکەی وەک ڕۆڵێکی سەرکەوتوو باسی لێوەکرا، فیلمەکە لە ڕووی بازرگانییەوە سەرکەوتنێکی کەمی ھەبوو، و ئانا زۆربەی ساڵی داھاتووی لە کوبا بەسەر برد، و لەوێ خانوویەکی کڕی. بەھۆی ڕۆڵەکەیەوە، پاڵێورا بۆ [[خەڵاتی ساتێرن بۆ باشترین خانمەئەکتەری پاڵپشت]]. ھەروەھا لە ساڵی ٢٠١٧دا، ڕۆڵێکی پاڵپشتی ھەبوو لە فیلمی ئاکشنی ھەستبزوێنی *لەڕادەبەدەر* وەک خۆشەویستی کەسایەتییەکەی [[سکۆت ئیستوود]].

لە ساڵی ٢٠١٨دا، ئانا لە درامای پزیشکیی *دڵ*ی [[جۆن ھیڵکۆت]]دا ڕۆڵی سەرەکیی گێڕا لەگەڵ [[دێمیان بیچیر]]. لە کورتەفیلمەکەدا ڕۆڵی ژنێکی دۆمێنیکانی گێڕا کە تووشی [[سستبوونی دڵ]] بووە. کورتەفیلمەکە لەلایەن [[سەنتەری پزیشکیی مۆنتیفیۆر]]ەوە پارەی بۆ دابینکرا بۆ ھۆشیارکردنەوەی خەڵک لە بەخشینی ئەندامەکانی جەستە. لەکاتێکدا دیمەنەکانی ئانا لەگەڵ [[ھیمێش پەتێل]] لە ترەیلەری فیلمی ٢٠١٩ی کۆمیدیی ڕۆمانسیی *دوێنێ*دا بوون، لە وەشانی کۆتاییی فیلەمەکەدا بڕدران. [[دانی بۆیڵ]]ی دەرھێنەری فیلمەکە ئاماژەی بەوەکرد کە لەکاتێکدا ئانا لە دیمەنەکانیدا «بەڕاستی پڕشنگدار بووە»، بەڵام ناساندنی لاپڵۆتێکی سێگۆشەی خۆشەویستی لای بینەران شتێکی باش نەبووە.

ڕۆڵی ئانا وەک پەرستارێکی کۆچبەر لە فیلمی [[وێژەی نادیار|ڕاز]]<nowiki/>ی کوشتنی *چەقۆکان دەرکەن* (٢٠١٩)، لە نووسین و دەرھێنانی [[ڕایان جۆنسن]]، بە شێوەیەکی بەرفراوان ستایشی لێکرا و بە خاڵی وەچەرخانی ئانا دیاری کرا. کاتێک بۆ یەکەمجار پەیوەندیی پێوە کرا سەبارەت بە ڕۆڵەکە، ئەو بەدڵی نەبوو چونکە دەیوت کە ڕۆڵی «خزمەتکارێکی لاتینی»ی چەقبەستوو دەگێڕێت بەڵام دواتر بۆی دەرکەوت کە ڕۆڵەکەی «زۆر لەوە زیاترە.» تۆم شۆنی *تایمز* ئاماژەی بەوەکردووە، «نواندنی سەرنجڕاکێشی فیلمەکە لە کەمترین ئەندامی ناسراویەوە سەرچاوە دەگرێت، کە دێ ئارماسی کوبایییە، کە ئەرکی سەختی سەرنجڕاکێشان بەڕێ دەکات». بێنجەمین لیی *گاردیان* وتی کە نواندنە سەرنجڕاکێشەکەی کاریگەرییەکی بەردەوامی بەسەرەوە جێھێشتووە. فیلمەکە سەرکەوتنێکی گەورەی بەدەستھێنا لە بۆکس ئۆفیسدا. ئانا پاڵێوراو بوو بۆ [[خەڵاتی گۆڵدن گڵۆب بۆ باشترین خانمەئەکتەر – فیلمی جووڵاوی کۆمیدی یان میوزیکاڵ]]، لەگەڵ ئەوەشدا [[خەڵاتی ساتێرن بۆ باشترین خانمەئەکتەری پاڵپشت]]ی بردەوە، لەگەڵ [[خەڵاتی دەستەی نێودەوڵەتیی پێداچوونەوە بۆ باشترین کاست]] لەگەڵ کاستی فیلمەکەدا.

ئانا ڕۆڵی سەرەکیی لە چوار فیلمدا گێڕا کە لە ساڵی ٢٠٢٠ لە ویلایەتە یەکگرتووەکانی ئەمریکا نمایشکران. ڕۆڵێکی پاڵپشتی ھەبوو لە فیلمی ھەستبزوێنی تاوانکاریی *سیخوڕ* وەک ھاوسەری کەسایەتییەکەی [[جۆوڵ کینامان]]. لە درامای تاوانکاریی [[وێژەی نوار|نوار]]<nowiki/>ی *تۆمارەوانی شەو* بە ڕۆڵی [[ژنی ئاژاوەگێڕ|ژنێکی ئاژاوەگێڕ]] دەرکەوت. لە فیلمی ژیاننامەییی *سێرجیۆ* (٢٠٢٠)ی نێتفلیکسدا، لەگەڵ [[واگنەر مۆرا]]، بە ڕۆڵی کارۆلینا لاریێرا دەرکەوت، کە بەرپرسێکی نەتەوە یەکگرتووەکان و ھاوبەشی دیپلۆماتیی [[سێرجیۆ ڤیێرا دێ مێلۆ]]یە. ئانا لەگەڵ واگنەر مۆرا یەکیان گرتەوە بۆ ئەوەی ڕۆڵی ھاوسەری یەکێک لە [[پێنجی کوبایییەکان|پێنج کوبایییەکان]] بگێڕێت لە فیلمی سیخوڕیی ھەستبزوێنی *تۆڕی زەردەواڵە*ی [[ئۆلیڤەر ئاسایاس]] لە نێتفلیکس. فیلمەکە لە لە کوبا وێنەگیرا؛ یەکەم بەرھەمی ئانا لە وڵاتەکەی خۆی لە دوای ڕۆیشتنی لە تەمەنی ھەرزەکاریدا.

=== ڕۆڵە سەرەکییەکان و ناوبانگی زیاتر (٢٠٢١–ئێستا) ===
لە ساڵی ٢٠٢١دا، ئانا لەگەڵ [[دانیێڵ کرەیگ]] یەکیان گرتەوە بۆ ڕۆڵی [[بۆند گێڵ]] لە فیلمی *کات نییە بۆ مردن*ی [[کاری جۆجی فوکوناگا]]. فوکوناگا کەسایەتیی بریکارێکی سی ئای ئەیی کوباییی نووسی کاتێک ئانای لە مێشکدا بوو. کەسایەتییەکەی بە بەگوڕ و «زۆر نابەرپرس» وەسف کرد. لە کورتە دەرکەوتنەکەیدا لە *کات نییە بۆ مردن*دا، کەسایەتییەکەی بە ناوی پالۆما، وتی کە ڕاھێنانی کەمی کردووە بەڵام سەلماندی کە لێھاتوویییەکی زۆری ھەیە. *کات نییە بۆ مردن* لەڕووی بازرگانییەوە سەرکەوتوو بوو، و داھاتی ٧٧٤٬٢ ملیۆن دۆلاری لە سەرانسەری جیھاندا بەدەستھێنا، ھەروەھا پێداچوونەوەی ئەرێنیی لەلایەن ڕەخنەگران و بینەرانەوە بەدەستھێنا. [[پیتەر برادشۆ]]ی *گاردیان* ستایشی وەرچەرخانە شۆخیباز و ناجیھانیانەی ئانای کرد. ئانا ڕۆڵی سەرەکیی گێڕا لە فیلمی ھەستبزوێنی ئیرۆتیکیی *ئاوی قووڵ*ی [[ئەیدریەن ڵاین]]، کە لە [[ئاوی قووڵ (ڕۆمانی ھایسمیت)|ڕۆمانێکی]] [[پەتریشا ھایسمیت]]<nowiki/>ەوە وەرگیراوە. ئەو و [[بێن ئافلێک]] ڕۆڵی ژن و مێردێک دەگێڕن کە لە [[ھاوسەرگیریی کراوە|ھاوسەرگیرییەکی کراوەدان]]. لە ساڵی ٢٠٢٢دا، ئانا ڕۆڵی سەرەکیی گێڕا لە فیلمی ئاکشنی ھەستبزوێنی نێتفلیکسی *پیاوی خۆڵەمێشی*، کە لەلایەن [[برایانی ڕووسۆ]]<nowiki/>وە دەرھێندراوە. شانبەشانی ڕایەن گۆسڵین و [[کریس ئیڤانس|کریس ئێڤەنس]] ڕۆڵی گێڕا. نە *ئاوی قووڵ* و نە *پیاوی خۆڵەمێشی* لەنێو ڕەخنەگران و بینەران سەرکەوتوو نەبوون.
[[پەڕگە:Ana_de_armas_(52409484768)_(cropped).jpg|وێنۆک| ئانا لە ساڵی ٢٠٢٢]]
ئانا لە فیلمی ژیاننامەییی [[نێتفلیکس]]ی *قژکاڵ* (٢٠٢٢)دا ڕۆڵی [[مێرلن مۆنرۆ|مارلین مۆنرۆی]] گێڕا (وەک نۆرما جین)، کە لە [[قژکاڵ (ڕۆمان)|ڕۆمانی خەیاڵیی ژیاننامەیی بە ھەمان ناو]]ی [[جۆیس کاڕۆل ئۆتس]]ەوە وەرگیرابوو. دەرھێنەر [[ئاندرو دۆمینیک]] سەرنجی ڕۆڵی ئانای دا لە *تەق تەق* و، لەکاتێکدا بە پڕۆسەیەکی درێژخایەنی ھەڵبژاردندا تێپەڕی، دۆمینیک ڕۆڵەکەی بۆ مسۆگەر کرد دوای یەکەم تاقیکردنەوە. لە ئامادەکاریدا بۆ ڕۆڵەکە، ئانا بۆ ماوەی ساڵێک لەگەڵ ڕاھێنەرێکی [[زاراوە]]دا کاری کرد، ڕۆمانەکەی ئۆتسی خوێندەوە و ھەروەھا وتی کە لێکۆڵینەوەی لە سەدان وێنە، ڤیدیۆ، تۆماری دەنگی و فیلم کردووە بۆ ئەوەی خۆی بۆ ڕۆڵەکە ئامادە بکات. سەرەڕای ڕەخنەکان بەرامبەر بە ھەڵبژاردنی، بەھۆی ئەوەی کە شێوەزارێکی دیاری ئیسپانیی ھەیە، نواندنی ئانا ستایشی لێکرا؛ کاترین برایی *ئیمپایەر* نواندنی ئانای بە «بەھێز» ناوبرد، لەکاتێکدا [[ڕیچارد ڵاوسن (نووسەر)|ڕیچارد ڵاوسن]]ی *ڤانیتی فێر* وتی کە «دێ ئارماس بە توندی و بە شێوەیەکی ترسناک پابەند بووە بەو ڕۆڵەوە، بە ھێشتنەوەی وزەیەکی بەرز و تەرکیزکردن لە ھەموو تەوژمێکی فرمێسک و ھاوار و کۆستێکدا.» ئانا پاڵێورا بۆ [[خەڵاتی ئۆسکار باشترین خانمەئەکتەر|خەڵاتی ئۆسکار بۆ باشترین خانمەئەکتەر]]، لەگەڵ پاڵێوران بۆ خەڵاتی [[خەڵاتی بافتا بۆ باشترین خانمەئەکتەر لە ڕۆڵی سەرەکیدا|بافتا]]، [[خەڵاتی گۆڵدن گڵۆب بۆ باشترین خانمەئەکتەر لە فیلمێکی جووڵاودا – دراما|گۆڵدن گڵۆب]] و [[خەڵاتی ساگ بۆ باشترین نواندن لەلایەن خانمەئەکتەرێکەوە لە ڕۆڵێکی سەرەکیدا|ساگ]] لە ھەمان پۆلدا.

دواتر ئانا ڕۆڵی سەرەکیی گێڕا لە فیلمی کۆمیدیی ئاکشنی [[ئەپڵ تیڤی پڵەس]]ی *پشگوێخراو* (٢٠٢٣)، کە کریس ئێڤەنسیش ڕۆڵی سەرەکیی تێدا گێڕا. ئانا جێگەی [[سکارلێت جۆھانسن]]ی گرتەوە لە ڕۆڵەکەدا. بێنجەمین لیی *گاردیان* باسی فیلمەکە و نەبوونی پەیوەندییەکی باشی نێوان ئانا و کریس ئێڤەنسی کرد. بڕیارە کە ئانا ڕۆڵی سەرەکیی بکوژێک بگێڕێت لە فیلمی ئاکشنی ھەستبزوێنی *بالێرینا،* کە [[لابەرھەم (میدیا)|لابەرھەم]]ێکە لە [[جۆن ویک|زنجیرەی *جۆن ویک*]].

== ژیانی کەسی ==
ئانا لە ناوەڕاستی ساڵی ٢٠١٠دا پەیوەندییەکی خۆشەویستیی لەگەڵ ئەکتەری ئیسپانی [[مارک کلۆتێت]] دەستپێکرد و لە مانگی تەممووزی ٢٠١١دا لە [[کۆستا براڤا]] ھاوسەرگیرییان کرد. سەرەتای ساڵی ٢٠١٣ جیابوونەوە. بۆ ماوەیەکی کورت لەگەڵ فڕانکلین لاتی بریکاری بەھرەمەندە ئەمریکییەکان دەستگیراندار بووە لە سەرەتای ساڵی ٢٠١٥ تا کۆتاییی ٢٠١٦. لە ئازاری ٢٠٢٠ تا کانوونی دووەمی ٢٠٢١، لەگەڵ ئەکتەری ئەمریکی [[بێن ئافلێک]] لە پەیوەندییەکی خۆشەویستیدا بوون دوای ئەوەی لە کۆتاییی ساڵی ٢٠١٩ لە سێتی فیلمی *ئاوی قووڵ* یەکتریان ناسی.

ئانا خاوەنی ڕەگەزنامەی کوبا و ئیسپانیایە. لە تەمەنی ٢٦ ساڵیدا، ڕووی لە [[لۆس ئانجلەس]] کردووە، و لە ساڵی ٢٠٢٣وە لە [[ڤێرمۆنت]] نیشتەجێیە. لە ١٥ی نیسانی ٢٠٢٣دا، کاتێک *ساتردەی نایت ڵایڤ''ی پێشکەش دەکرد، ڕای گەیاند کە سێ ھەفتەی تر ڕەگەزنامەی ئەمریکی وەردەگرێت.

## فیلمۆگرافی

### فیلم

### تەلەڤیزیۆن

### ڤیدیۆکلیپەکان

## خەڵات و پاڵاوتنەکان

## سەرچاوەکان

## بەستەرە دەرەکییەکان
* 
* 
* 

:

پۆل:زیندووان
پۆل:لەدایکبووانی ١٩٨٨
پۆل:خانمەئەکتەرەکان لە ھاڤاناوە
پۆل:خانمەئەکتەرە ئیسپانییەکانی سەدەی ٢١
پۆل:خانمەئەکتەرە کوبایییەکانی سەدەی ٢١
پۆل:خانمەئەکتەرە ئیسپانییەکانی تەلەڤیزیۆن
پۆل:خانمەئەکتەرە کوبایییەکانی تەلەڤیزیۆن
پۆل:خانمەئەکتەرە ئیسپانییەکانی فیلم
پۆل:خانمەئەکتەرە کوبایییەکانی فیلم